། སངས་རྒྱས་བྱང་
སེམས་པཎ་གྲུབ་སོགས་མངོན་སུམ་དུ་གཟིགས་པ་འདྲ་སྟེ། འདི་དག་འཕགས་ཆེན་དམ་པ་ནང་
ཕན་ཚུན་གྱི་སོ་སོར་རང་གི་རིག་པའི་ཡེ་ཤེས་ཀྱི་སྤྱོད་ཡུལ་དུ་བྱེད་པ་མ་གཏོགས་བདག་འདྲས་
འདི་ཡིན་ཞེས་བརྗོད་པར་མི་སྤོབས་སོ། །ཚེས་ཉེར་གསུམ་ལ་དགོན་སྡེ་ཁག་དང་བླ་སྤྲུལ་ཆེ་ཁག་
སོ་སོ་ནས་བརྟན་བཞུགས་གསོལ་འདེབས་རིམ་པར་ཕུལ་བར་གྲྭ་ཚང་སོ་སོའི་ཆོས་སྤྱོད་ཀྱི་བྱ་བ་
རྣམས་མི་ཉམས་ཡར་རྒྱས་ཡོང་ཐབས་གྱིས་ཞེས་པ་ཙམ་མ་གཏོགས་གཞན་བཀའ་ཕེབས་མ་བྱུང༌།
སྐབས་གཅིག་དམག་འཐབ་ཧ་ཅང་ཆེ་བས་ཁམས་མི་སྤྲོ་བ་འདུག་གསུངས། ཚེས་ཉེར་ལྔའི་ནུབ་
མོ་ནས་བཟུང་སྐུ་ཁམས་དྭངས་པའི་ཚུལ་མཛད་ཅིང༌། ཨུཏྤལ་སྔོན་པོ་སོགས་མེ་ཏོག་སྣ་ཚོགས་
ཐོགས་པའི་ཁྱེའུ་རྒྱན་ལྡན་མང་པོ་གྲལ་སྒྲིག་ནས་འདུག་གསུང༌། ཚེས་ཉེར་དྲུག་ལ་བྱ་ཆུང་ངུ་ཁ་
དོག་སྣ་ཚོགས་བཀྲ་བ་བཅུ་ཕྲག་གཅིག་སྐུའི་ཉེ་འདབ་ཏུ་གྲལ་སྒྲིག་ནས་ཡོད་དེ། སྔར་གྱི་ཁྱེའུ་
རྣམས་དང་བྱ་འདི་ཚོ་དག་པ་རབ་འབྱམས་ཀྱི་ཞིང་ཁམས་ནས་དཔའ་བོ་མཁའ་འགྲོའི་ཚོགས་
རྣམས་ཀྱིས་ངོས་རང་བསུ་བ་ལ་བྱོན་པ་ཡིན་གསུང་། འདི་ཉིན་གཏིང་སྐྱེས་སྤྲུལ་པའི་སྐུ་སོགས་
703

སྐུ་བཅར་རྣམས་ནས། བདག་ཅག་རྣམས་ཀྱི་ལེགས་ཉེས་ཀྱི་རེ་ལྟོས་འཆའ་ས་གཅིག་པུར་མ་ཟད་
འཛམ་གླིང་སྤྱི་བྱེ་བྲག་གི་བསྟན་འགྲོའི་ཕན་བདེ་ཡང་སྐྱབས་མགོན་ཐམས་ཅད་མཁྱེན་པ་ཉིད་ཀྱི་
ཐུགས་རྗེའི་འཇུག་པར་རག་ལས་པས་སྐུའི་བསྙུང་གཞི་གསལ་དྭངས་ངེས་ཕེབས་ཀྱི་བཀའ་དྲིན་
དང་རྗེས་གཟིགས་ཀྱིས་གདན་ས་ཆེན་པོའི་ཆོས་ཀྱི་ཁྲི་ལ་ཞབས་སོར་འཁོད་དེ་བསྟན་འགྲོའི་ཕན་
བདེའི་དུས་སྟོན་ངོམས་པ་ཞིག་ཅིས་ཀྱང་ཐུགས་རྗེས་གཟིགས་རྒྱ་མཁྱེན་ཞེས་སྙིང་ཁོང་རུས་པའི་
གཏིང་ནས་གདུང་ཤུགས་དྲག་པོའི་སྨྲེ་ངག་དང་བཅས་གསོལ་བ་ནན་ཏན་དུ་བཏབ་པར། ཚེས་
ཉེར་བདུན་ཉེར་བརྒྱད་ཉེར་དགུ་རྣམས་ལ་རྩུབ་ཆག་ཆེ་ཞེས་པ་ཙམ་མ་གཏོགས་གཞན་ཅི་ཡང་མ་
གསུང་། དེ་ནས་ཚེས་ཉེར་བརྒྱད་ཉིན་ནམ་མཁའ་སྤྲིན་དང་བྲལ་བའི་ཀློང་ནས་འཇའ་རིས་
དཀར་པོ་ཞིག་གཟིམ་ཁང་གི་སྟེང་དུ་ཟུག་པ་སྐྱེ་བོ་ཀུན་གྱིས་མངོན་སུམ་དུ་མཐོང་བ་བྱུང༌། དེའི་
ནུབ་མོ་ཆུ་ཚོད་བཅུ་པའི་ཐོག་ཕེབས་བྱམས་འབྱོར་ཟིན་པས་ད་ནི་ང་འགྲོ་ཞེས་པའི་བཀའ་ཐེངས་
གཉིས་ཙམ་ཕེབས། དེ་ནས་གསུང་གཞན་མ་ཕེབས་པར་རླུང་སྔགས་དབྱེར་མེད་ཟབ་ལམ་རྡོ་
རྗེའི་བཟླས་པའི་རྣལ་འབྱོར་སོགས་ཐུགས་དམ་ཉམས་བཞེས་ཀྱི་ངང་ནས་སྐུ་དྲང་པོར་བསྲང་སྟེ་
སྟོང་པ་གསུམ་རིམ་གྱིས་ཐིམ་པའི་མཐར་ཐམས་ཅད་སྟོང་པ་འོད་གསལ་བདེ་ཆེན་ལྷན་སྐྱེས་ཀྱི་ཡེ་
ཤེས་ཆོས་ཀྱི་སྐུ་མངོན་དུ་མཛད་དོ། །དེ་ལྟར་དོན་དམ་ཆོས་ཀྱི་སྐུར་མངོན་པར་བྱང་ཆུབ་པའི་ཕྱི་
རྟགས་སུ་ནམ་མཁའ་གཡའ་དག་པ་བཻཌཱུརྱའི་རང་འོད་ངོམས་ཤིང་རླུང་གི་རྒྱུ་བ་ཕྲ་མོ་ཙམ་ཡང་
མེད་པར་གནམ་གཤིས་ཤིན་ཏུ་འཇམ་པ་བྱུང་ཞིང་། ནང་རྟགས་སུ་རེ་ཞིག་ཞིང་འདིའི་གདུལ་
བྱ་རྫོགས་ཤིང་རྟག་འཛིན་ཅན་ཆོས་ལ་བསྐུལ་ཕྱིར་གཟུགས་སྐུའི་བཀོད་པ་བསྡུ་བའི་ཚུལ་བསྟན་
ཀྱང་སླར་ཡང་བརྩེ་བས་མི་འདོར་བའི་ཚུལ་མཚོན་པར་དེ་སྔོན་སྐུ་ལྟེམ་པའི་དབང་གིས་སྐུ་ཉམས་
ཞན་ ་པར་སོང་ཡང་འདི་སྐབས་ཁང་ཁོང་གཉེར་མ་སོགས་མེད་པར་སྐུའི་དཀྱིལ་འཁོར་ཤིན་ཏུ་
རྒྱས་པ་ཟླ་བ་ཉ་གང་བ་ལྟ་བུར་གྱུར་བ་བྱུང༌། འདི་སྐབས་ནས་བཟུང་ཚུལ་ཁྲིམས་ཀྱི་དྲི་ངད་
རྒྱང་རིང་པོའི་བར་དུ་འཕྲོ་བ་དང༌། ནམ་མཁའ་ལ་འཇའ་སྤྲིན་དཀར་པོ་རྒྱུན་དུ་ཆགས་པ་
སོགས་མཐུན་གྲུབ་ཏུ་བྱུང༌། དེའི་སྐབས་གཏིང་སྐྱེས་སྤྲུལ་པའི་སྐུ་དང་སྐུ་བཅར་ཁག་སོགས་སྙིང་
གི་ཆུ་གཏེར་མྱ་ངན་གྱིས་གདུངས་པའི་མེ་ལྕེས་བསྲེག་བཞིན། ཀྱེ་མ་བསྟན་པ་ཡོངས་སུ་རྫོགས་
པའི་སྣང་བྱེད་ཆེན་པོ་ནི་ནུབ། རྒུད་པའི་ཚ་གདུང་འཇོམས་པའི་སྤྲིན་ཆེན་འཐོར། ཕན་བདེ་
མ་ལུས་པའི་གཞི་རྩ་འདོད་པ་འཇོ་བའི་དཔག་བསམ་ནི་སྐམ། བདག་ཅག་ལོང་བའི་སྐྱེ་བོ་
704

འབྲོག་དགོན་པ་ཆེན་པོར་དམིགས་པུས་བོར་བ་དང་མཚུངས་པར་མགོན་སྐྱབས་དང་བྲལ་བར་
གྱུར་ཅིང༌། ཐུབ་བསྟན་པདྨོའི་དགའ་ཚལ་ཡང་སྐྱོང་བྱེད་ཀྱི་ཉི་མ་དང་བྲལ་བས་ཟུམ་པར་གྱུར་
ཏོ། །ཞེས་གདུང་བའི་སྨྲེ་ངག་དང་མིག་མཆི་མས་གང༌། ལུས་གདུང་བས་འདར་བ་དང་བཅས་
སྲན་བཙུགས་ཏེ་མཆོད་པའི་བྱེ་བྲག་སྣ་ཚོགས་པ་དཔལ་ཀུན་ཏུ་བཟང་པོའི་མཆོད་པའི་སྤྲིན་ཕུང་
ལས་བྱུང་བ་ལྟ་བུ་བསམ་གྱིས་མི་ཁྱབ་པ་ཚར་དུ་དངར། སྐུ་གདུང་ཡིད་བཞིན་ནོར་བུར་དབུ་
རྒྱན་སྒྲོན་ཏེ་ལོངས་སྐུའི་ཆ་བྱད་ཅན་དུ་བསྒྱུར། གཏིང་སྐྱེས་སྤྲུལ་པའི་སྐུ་སོགས་ནས་ཐུགས་དམ་
གསལ་འདེབས་ཀྱི་རིམ་པ་དང་། རྡོ་རྗེ་འཛིན་པ་བརྒྱ་ཕྲག་མང་པོས་བླ་མ་དཀྱིལ་འཁོར་གྱི་གཙོ་
བོའི་སྐུར་བཞེངས་ཏེ། དེར་བདག་ཉིད་འཇུག་ཅིང་དབང་བླང་བ་སོགས་ ཐུགས་དགོངས་
རྫོགས་པའི་རིམ་པ་དང་། རང་གི་དམ་ཚིག་ཉམས་ཆགས་གསོ་ཞིང་བཀའ་བཞིན་སྒྲུབ་པའི་
མཆོད་པ་འབུལ་བ་དང་། དགོན་ཁག་ཕན་ཚུན་གྱི་བླ་གྲྭ་ཆེས་མང་བས་རང་འཁོས་དང་མཐུན་
པའི་ཆོས་སྤྱོད་ཞལ་འདོན་གྱི་རིམ་པ་སོགས་ཉིན་མཚན་ཁོར་མོ་ཡུག་ཏུ་བར་མ་ཆད་ཅིང༌། སྐྱེ་བོ་
བྱིངས་ཕལ་མོ་ཆེ་རྣམས་ནས་ཀྱང་ཕྱག་འཚལ་བ་དང་། སྐོར་བ་ལ་འགྲོ་བ་དང་། མཆོད་པའི་ཡོ་
བྱད་སྣ་ཚོགས་པ་དང༌། ཁྱད་པར་མར་མེའི་རིམ་པ་ཉིན་མཚན་ཁོར་མོ་ཡུག་ཏུ་སྐར་མ་འབུམ་
ཕྲག་ལྷན་ཅིག་ཏུ་ཤར་བ་ལྟ་བུ་བཤམས་འབུལ་དང་། རང་འཁོས་དང་བསྟུན་པའི་སྡིག་སྤོང་
དགེ་སྒྲུབ་སོགས་ཐུགས་དགོངས་ཟབ་མོ་ཡོངས་སུ་རྫོགས་པའི་ཐབས་ལ་འབད་པར་གྱུར་ཏོ། །
གོང་གསལ་སྤྲུལ་པའི་སྐུ་སོགས་ཆོག་ཞབས་རྣམས་ནས་ཐུགས་དམ་གྱི་ལྷ་ཚོགས་རྣམས་ཀྱི་གསུང་
ཆོག་སོགས་ཐུགས་དགོངས་ཡོངས་སུ་རྫོགས་པའི་ཞབས་འདེགས་དང་། འཁྲུལ་བྲལ་ཡང་སྲིད་
གསར་པའི་ཉིན་བྱེད་གསལ་དྭངས་མྱུར་ཕེབས་ཀྱི་གསོལ་འདེབས་རྒྱུན་ཆགས་སུ་ཞུས། དེ་ལྟར་
འོད་གསལ་ལྷན་ཅིག་སྐྱེས་པ་བདེ་ཆེན་ཆོས་སྐུའི་ངང་དུ་ཉིན་ཞག་རིམ་བསྟུད་མཉམ་གཞག་ལས་
མ་གཡོས་པར་བོད་རྩིས་དང་བསྟུན་བཅུ་པ་བཤོལ་བཅས་ཀྱི་བཤོལ་ཟླའི་ཚེས་བཞིའི་ཐོ་རེངས་
བདེ་སྟོང་དབྱེར་མེད་ཀྱི་ཡེ་ཤེས་ཆོས་ཀྱི་སྐུ་དང་ཟུང་དུ་འཇུག་པ་རླུང་སེམས་ཙམ་ལས་གྲུབ་པའི་
ཟུང་འཇུག་གི་སྐུ་དེ་ཉིད་སྤྲུལ་གཞི་ངེས་པ་ལྔ་ལྡན་ལོངས་སྤྱོད་རྫོགས་པའི་སྐུར་བསྡུས་ནས་སྐུ་
རགས་པའི་ཟ་མ་ཏོག་ཙམ་ཞིག་སྐྱེ་རྒུའི་བསོད་ནམས་ཀྱི་ཞིང་དུ་འཇོག་པར་མཛད་དོ། །དེ་ལྟར་
སྒྱུ་འཕྲུལ་དྲ་བའི་སྐུར་བྱང་ཆུབ་པའི་ནང་རྟགས་སུ་ཤངས་བུག་གཉིས་ནས་བྱང་སེམས་དཀར་
དམར་གྱི་རྒྱུན་འབབ་པ་དངོས་སུ་བྱུང་ཞིང༌། ནམ་མཁའ་ལས་གངས་ཆར་ཟིམ་བུ་འབབ་པ་
705

དང་། ཕྱག་གཡས་པ་ས་གནོན། གཡོན་པ་མཉམ་གཞག་གི་ཕྱག་རྒྱ་མཛད་པ་བཅས་མ་བཅོས་
རང་མཁས་སུ་ཕེབས་ཤིང་། སྐབས་ནམ་ཡིན་ལ་སྐུའི་ཆ་སོ་སོ་ནས་འོད་ཟེར་འཕྲོ་བ་དང༌། རིང་
བསྲེལ་མུ་ཏིག་གི་ཡུངས་འབྲུ་ལྟ་བུ་སྐུའི་ཆ་ངེས་མེད་ནས་ནར་མར་ཕེབས་པ་དད་ལྡན་ཀུན་གྱིས་
མངོན་སུམ་དུ་མཐོང་ཞིང་རང་རང་གི་རྟེན་སྐལ་དུ་ཞུ་རྒྱུ་བྱུང་བ་སོགས་དཔག་པར་དཀའ་བའི་
མཛད་པ་བདག་ཅག་རྨོངས་བརྟུལ་ལྟ་ཅི་སར་གནས་ཀྱི་བྱང་སེམས་འཕགས་པ་རྣམས་ཀྱི་ཡུལ་
་
ལས་འདས་པ་སྐྱེ་བོ་ཀུན་གྱི་མཐུན་སྣང་དུ་གྲུབ་པ་ནི་གྲུབ་པ་མཆོག་གི་གནས་ལ་མངའ་བརྙེས་
པའི་རང་རྟགས་སྐྱེ་རྒུའི་དད་པའི་གསོས་སུ་མངོན་སུམ་སྟོན་པར་མཛད་དོ། །དེ་ལྟར་ཡང་།
དུས་གསུམ་གྱི་བདེ་བར་གཤེགས་པ་མ་ལུས་པའི་རང་གཤིས་ནི་སྐྱོན་གྱི་ཆ་མཐའ་དག་སྤངས་ཤིང་
ཡོན་ཏན་གྱི་རིགས་མཐའ་དག་ཡོངས་སུ་རྫོགས་པས་བླ་ན་མེད་པའི་བྱང་ཆུབ་ཀྱི་བདེ་བ་དམ་
པའི་དཔལ་ལ་དབང་འབྱོར་ཡང་། ཞི་བའི་བདེ་བ་ལ་མི་གཞོལ་བར་གཞན་དོན་དུ་སྐུའི་རྣམ་
པར་འཕྲུལ་པ་མཐའ་ཡས་པ་སྟོན་ཅིང་། སྐྱེ་རྒུ་ཡལ་བར་མི་འདོར་བར་ཐུགས་རྗེ་ཆེན་པོའི་
གཞན་དབང་དུ་གྱུར་པའི་ཚུལ་ནི། གང་དག་བརྩེ་བ་ཆེན་པོ་པ། །གཞན་གྱི་ངོར་ནི་བཞུགས་པ་
ཡིན། །ཞེས་གསུངས་པ་ལྟར་ལགས་ཤིང༌། རྒྱུ་མཚན་དེས་ན་སྐྱབས་མགོན་ཐམས་ཅད་མཁྱེན་
ཅིང་གཟིགས་པ་ཆེན་པོ་ཉིད་ཀྱང་རྒྱལ་བ་འོད་མཚན་དཔག་ཏུ་མེད་པ་རིས་སུ་མ་ཆད་པའི་འགྲོ་
བ་མཐའ་དག་གི་མགོན་དཔུང་བླ་ན་མེད་པར་གསུམ་ལྡན་རྡོ་རྗེ་འཛིན་པའི་སྐུར་ཟློས་པའི་ཚུལ་
དུ་ལུང་རིགས་ཀྱིས་གྲུབ་ཟིན་པས་གསར་དུ་སྒྲུབ་མ་དགོས་ལ། རྒྱུ་མཚན་དེས་ན་རྒྱུད་བླ་མར།
འཆི་བདུད་རྒྱུ་བ་མེད་པའི་ཕྱིར། །འཆི་མེད་ཞི་བའི་གནས་ཐོག་པ། །ཞེས་གསུངས་པ་ལྟར།
གཙང་བདེ་རྟག་བདག་དམ་པའི་ཕ་རོལ་ཏུ་སོན་པས་བདུད་བཞིའི་རྒྱུ་བ་ཕྲ་རགས་གཏན་དུ་
བཅོམ་པའི་ཕྱིར་ན་ངེས་པའི་དོན་དུ་སྐྱེ་འཆིའི་རྒུད་པ་དང་བྲལ་ཡང་ཐུན་མོང་སྣང་ངོར། མདོ་
སྡེ་རྒྱན་ལས། ཇི་ལྟར་མཁའ་ལ་འཇིག་རྟེན་གྱི། །བྱ་བ་ཉམས་ཤིང་འབྱུང་བ་ལྟར། །དེ་བཞིན་
ཟག་མེད་དབྱིངས་ན་ཡང་། ། སངས་རྒྱས་མཛད་པ་སྐྱེ་ཤི་འབྲི། །ཞེས་གསུངས་པ་ལྟར།
སངས་རྒྱས་ཀྱི་འཕྲིན་ལས་ཀྱི་འཇུག་པ་གདུལ་བྱའི་ལས་སྨོན་དང་མཐུན་པར་སྟོན་ཚུལ་གསུངས་
པ་ལྟར། གཞན་ངོར་སྐུ་དངོས་ཀྱིས་འདུལ་བར་བྱེད་པའི་གདུལ་བྱ་རྣམས་རྫོགས་པ་ན་ཐ་མའི་
གདུལ་བྱ་རྗེས་སུ་བཟུང་བ་དང༌། རྟག་འཛིན་གྱི་གདུལ་བྱ་ཆོས་ལ་བསྐུལ་བ་དང་། སྐུ་གདུང་
གིས་འདུལ་དགོས་པའི་གདུལ་བྱ་རྣམས་ཀྱི་དོན་དུ་མཛད་པའི་ཐ་མ་སྟོན་པའི་དུས་ལས་བབས་པ་
706

ནི། ཇི་ལྟར་སྔོན་རྣམ་འདྲེན་བཞི་པ་ཡུལ་རྩྭ་ཅན་གྱི་གྲོང་དུ་ཐ་མའི་གདུལ་བྱ་རྗེས་སུ་བཟུང་ཕྱིར་
མྱ་ངན་ལས་འདའ་བའི་ཚུལ་སྟོན་པར་བཞེད་པ་ན། རྒྱལ་སྲས་ས་ལ་གནས་པ་རྣམས་དང་།
དགྲ་བཅོམ་པ་གསེར་རིའི་འཕྲེང་བ་ལྟར་ཚར་དུ་དངར་བ་རྣམས་ཀྱིས་ཀྱང་གསོལ་བ་མ་ཐེབས་
པར་མྱ་ངན་ལས་འདའ་བའི་ཚུལ་སྟོན་པར་མཛད་པ་དེ་བཞིན་དུ། འདིར་ཡང་གསོལ་བ་ནན་
ཏན་དུ་བཏབ་པ་དང༌། ཞབས་རིམ་སྒྲུབ་པ་དང་གསོལ་སྨན་བཞེས་པ་སོགས་གང་ཅིར་དགོངས་
བཞེད་མ་མཛད་པར་ངེས་པ་ལྔ་ལྡན་ལོངས་སྤྱོད་རྫོགས་པའི་སྐུའི་ངོ་བོར་གཤེགས་ཏེ་དག་པ་དང་
མ་དག་པའི་ཞིང་ཁམས་རབ་འབྱམས་སུ་གདུལ་བྱ་གང་ལ་གང་འདུལ་གྱི་བཀོད་པ་མི་འདྲ་བ་བྱེ་
བ་ཕྲག་བརྒྱ་དུས་གཅིག་ཏུ་སྟོན་པ་སོགས་གདུལ་བྱ་འདུལ་བའི་བྱ་བ་ལ་གཞོལ་བར་གྱུར་ཏོ། །
འདིར་སྨྲས་པ། བདེ་ཆེན་བཻཌཱུར་རང་འོད་ངོམས་པ་སྤྲོས་ཀུན་དག་པའི་ནམ་མཁའི
ཀློང་། །ཕྲ་བའི་རླུང་གི་འོད་ཟེར་ལྔ་ལྡན་རྡོ་རྗེའི་སྐུ་མཆོག་འཇའ་ཚོན་གཟུགས། །མཐའ་དག་
གདུལ་བྱའི་དད་གུས་མིག་ལ་ངེས་ལེགས་ལྟད་མོ་རྩོལ་མཛད་པ། །འདི་ཀོ་སྲིད་དང་ཞི་བའི་
ཁམས་ན་དཔེ་ཟླ་བྲལ་བའི་སྐྱབས་ཀྱི་མཆོག །མཚན་དཔེ་འོད་ཟེར་སྟོང་གི་དྲ་བ་ཅན། །
གཟུགས་སྐུའི་ཉིན་མོར་བྱེད་པའི་དཀྱིལ་འཁོར་མཆོག །ལྔ་ལྡན་ལོངས་སྤྱོད་རྫོགས་པའི་གྲོང་
ཁྱེར་དུ། །ཆོས་དབྱིངས་ནུབ་རིའི་རྩེ་ནས་གློ་བུར་གཤེགས། །ད་ནི་རྒུད་པའི་མུན་པ་སུ་ཡིས་
སེལ། །ཐུབ་བསྟན་པདྨོའི་དགའ་ཚལ་གང་གིས་འབྱེད། །ཕན་བདེ་སྦྲང་རྩིའི་དུས་སྟོན་སུ་ཡིས་
སྩོལ། །མགོན་མེད་འགྲོ་བའི་དཔུང་གཉེན་སུ་ལ་འཆོལ། །བདེན་གཉིས་ཤེས་བྱའི་དཀྱིལ་
འཁོར་ཀུན་ལ་མཁྱེན་པའི་སྤྱན་སྟོང་རབ་གཡོ་ཞིང་། །སྟོབས་བཅུ་ཞོ་འཐུང་རུས་པའི་འཁོར་
ལོས་སྒྲིབ་བཞིའི་ལྷ་མིན་ཕམ་བྱས་ནས། །སུམ་རྩེན་ཆོས་ཀྱི་སྲིད་ལ་དབང་བསྒྱུར་ལྷ་ཡི་དབང་པོ་
གློ་བུར་གཟིམས། །བསྟན་པ་འཛིན་རློམ་ལྷ་ཕྲན་ཚོགས་ཀྱིས་ད་ནི་རང་སྲིད་སྐྱོང་ནུས་སམ། །
ལྷག་བསམ་ཆུ་ ཤེལ་དཀྱིལ་འཁོར་ཡོངས་རྫོགས་ཤིང་། །གཞན་ཕན་ག་བུར་ཟེགས་མ་འབུམ་
འགྱེད་པ། །དང་ལ་ལྡན་ཉ་རྒྱས་ཟླ་བ་སྤྲིན་གྱིས་སྒྲིབ། །བསྟན་པའི་ཀུནྡ་འབྱེད་པ་སུ་ལ་རེ། །
ཐོས་བསམ་སྒོམ་པའི་གཡུ་རལ་ཆེར་ངོམས་པ། །དཔལ་ལྡན་སྨྲ་བའི་སེངྒེ་ཁྱོད་མེད་ན། །ཆོས་
བརྒྱད་ཚོན་གྱིས་བྱུགས་པའི་ཝ་སྐྱེས་རྣམས། །ཐུབ་བསྟན་གངས་ཀྱི་རི་བོ་འཛིན་ནུས་སམ། །ཨེ་
མ་མཚན་དཔེ་ཉིན་བྱེད་དགུང་དུ་གཟིམས། །གསུང་གསང་ཆོས་དུང་དཀར་པོའི་སྒྲ་དབྱངས་
འགགས། །རྨད་བྱུང་ཐུགས་རྗེ་ཆེན་པོའི་འཇུག་པ་ཆད། །མཁའ་ཁྱབ་སྐྱེ་རྒུ་གདུངས་པའི་མུན་
707

པས་མནར། །གཞན་དོན་གཅིག་ཏུ་དགོངས་པའི་ཡུར་ལམ་ནས། །མ་སྨད་རྒྱལ་སྲས་སྤྱོད་པའི་
ཆུ་ཀླུང་འབུམ། །གྲངས་རིང་བསྐལ་བར་ཁྱོད་ཐུགས་ཡོལ་གོ་རུ། །བསྐྱིལ་བའི་ཐུགས་རྗེའི་རླན་
ཡང་སྐམ་ལགས་སམ། །མྱ་ངམ་ཐང་དུ་གདུངས་པས་གོམ་འགྲོས་འཁྱོར། །མྱ་ངན་ཚད་པས་
གདུངས་པས་ཉམ་ཐག་ཅིང༌། །དམིགས་བུས་བོར་བས་དམུས་ལོང་བདག་ཅག་ལ། །རྨད་བྱུང་
ཐུགས་རྗེའི་ཤུགས་ཀྱིས་ད་སྐྱོངས་ཤིག །མཁྱེན་རབ་ཉིན་བྱེད་སྣང་བ་ཡིས། །བདུད་བཞིའི་
མུན་པ་གཏན་བཅོམ་ནའང་། །ཐ་མལ་སྣང་ངོར་ཞིང་གཞན་གྱི། །གདུལ་བྱའི་པདྨོ་སྐྱོང་ཕྱིར་
གཤེགས། །ཁྱོད་ཀྱི་ཡོན་ཏན་དྲན་པའི་དད་གུས་ཀྱི། །པདྨོའི་འདབ་འཕྲེང་ཟུམ་བཞིན་གསོལ་
འདེབས་ན། །བདག་སོགས་སྙིང་གི་འདབ་བརྒྱད་པདྨོའི་སྦུབས། །ཐུགས་རྗེ་འོད་ཟེར་འཕྲེང་
བས་རྟག་སྐྱོངས་ཤིག །ཅེས་སྲིད་ཞིའི་གཙུག་རྒྱན་སྣང་བ་མཐའ་ཡས་པཎ་ཆེན་ཐམས་ཅད་
མཁྱེན་གཟིགས་ཆེན་པོ་རྗེ་བཙུན་བློ་བཟང་ཐུབ་བསྟན་ཆོས་ཀྱི་ཉི་མ་དགེ་ལེགས་རྣམ་རྒྱལ་དཔལ་
བཟང་པོའི་ཞལ་སྔ་ནས་ཀྱི་སྐུ་ཚེ་སྨད་ཀྱི་ཐུན་མོང་བའི་རྣམ་པར་ཐར་པ་རྒྱ་མཚོ་ལྟ་བུ་ལས་ཉུང་
ཤས་ཙམ་ཞིག་གཏམ་དུ་བརྗོད་པ་རིན་ཆེན་དབང་གི་རྒྱལ་པོའི་འཕྲེང་བ་ཞེས་བྱ་བ་ལས། རེ་
ཞིག་གཟུགས་སྐུའི་བཀོད་པ་ཆོས་དབྱིངས་སུ་བསྡུས་པའི་སྒྱུ་འཕྲུལ་མངོན་པར་མཛད་པའི་ཚུལ་
མདོ་ཙམ་བརྗོད་པའི་ལེའུ་སྟེ་དྲུག་པའོ།